Illum ninsab hawnhekk biex nassigurakom li l-Ewropa hija impenjata lejn il-valuri u l-objettivi tagħha, bħal qatt qabel: L-Ewropa se żżomm ma' din il-linja, minkejja li issa qed tiffaċċja sfidi li ilna ma naraw u nisimgħu bihom għal għexieren ta' snin. Il-gwerer jinsabu għaddejjin kemm fin-Nofsinhar kif ukoll fil-Lvant tal-fruntieri tagħna. Il-mexxejja Ewropej qed jindirizzaw il-konsegwenzi ta' fruntieri li qed jinbidlu bil-forza fil-kontinent tagħna, bħal fl-Ukrajna, bi ksur tal-Karta tan-Nazzjonijiet Uniti. Qegħdin ukoll nittrattaw il-kriżi tar-refuġjati, b'attakki terroristiċi fl-Ewropa u b'diffikultajiet ekonomiċi f'xi Stati Membri. Diffiċli kemm hi s-sitwazzjoni, ninsab ċert li se nlaħħqu magħha, u l-iktar importanti, fl-istess ħin, aħna ser nibqgħu impenjati biex bl-għajnuna tagħna d-dinja kollha ssir post aħjar. Kull min jixtieq jikkontribwixxi għall-qerda tal-faqar, l-appoġġ għal missjonijiet ta' żamma tal-paċi, is-soluzzjoni għall-kriżi tal-migrazzjoni, kif ukoll l-immaniġġar tal-kawżi u l-effetti tat-tibdil fil-klima, xorta jista' joqgħod fuqna. Għall-Ewropa, l-iżolament qatt ma kien, u mhux ser ikun soluzzjoni. Aħna dejjem ninsabu lesti li nisimgħu l-pariri tajba u siewja ta' sħabna, saħansitra dwar il-kriżi mingħajr preċedent tar-refuġjati u tal-migranti li qed niffaċċjaw illum. Il-ħrafa li tipprevali hi li l-Ewropa hija l-uniku post sinjur fid-Dinja. Dan mhux veru; hemm postijiet oħra komparabbli magħna f'termini ta' ġid. Iżda għal xi raġuni, ir-refuġjati u l-migranti mhux qed imorru hemm. Dan għaliex il-ġid mhux l-uniku element li jiddetermina fejn in-nies jagħżlu l-futur għal uliedhom; tali valuri bħat-tolleranza, l-aċċessibbiltà, ir-rispett għad-diversità, il-libertà, id-drittijiet tal-bniedem u l-Konvenzjoni ta' Ġinevra huma wkoll kalamita li tattirahom lejna. U aħna nirrifjutaw li ninbidlu f'dan ir-rigward. Jekk fl-Ewropa aħna impenjati f'diskussjonijiet animati dwar kwoti ta' rilokazzjoni, dan minħabba li aħna nagħtu każ. Huwa minħabba li nfittxu li nkunu effettivi u inklużivi kemm jista' jkun possibbli. Iżda l-kwoti huma biss frazzjoni ta' dak li l-Ewropa diġà qed tagħmel biex tgħin lil dawk li jaħarbu mill-gwerer u l-persekuzzjoni. F'kuntrast, ħafna pajjiżi rappreżentati hawn jittrattaw din il-problema b'mod aktar sempliċi; jiġifieri billi ma jippermettux migranti u refuġjati li jidħlu fit-territorju tagħhom għal kollox. Huwa minħabba f'hekk li min jissuġġerixxi li l-Ewropa hija eżempju ta' trattament ħażin jew indifferenza lejn dawk li jfittxu ażil hija sempliċiment ipokresija. Fil-fatt, il-verità hija l-oppost, kif nistgħu naraw mid-direzzjoni tal-vjaġġ tagħhom. Ħadd ma jidher li qed jaħrab mill-Ewropa, filwaqt li nies minn kull naħa tal-Ewroasja u l-Afrika ġejjin lejn l-Ewropa. Il-kriżi li qed nitkellmu dwarha għandha dimensjonijiet globali u titlob soluzzjoni globali. L-ewwel nett, titlob solidarjetà globali. Kulħadd jista' joffri għajnuna lir-refuġjati. U dawk li ma jridux, tal-anqas m'għandhomx jaħbu l-indifferenza tagħhom billi jikkritikaw lill-Ewropa li qed tagħmel ftit wisq. Mhijiex koinċidenza li d-dibattitu tal-Assemblea Ġenerali tan-NU ta' din is-sena ffoka prinċipalment fuq is-sitwazzjoni fil-Lvant Nofsani, speċjalment fis-Sirja. Ejja ma jkollniex illużjonijiet. Il-kriżi tas-Sirja mhux ser tissolva sakemm ma jinstabx denominatur komuni ta' interessi bejn l-atturi reġjonali. Iżda pjan ta' paċi m'għandux ikun biss formola sempliċiment biex tiddefinixxi diviżjoni ġdida fi sferi ta' influwenza. Hawnhekk, fin-Nazzjonijiet Uniti, għandna nitkellmu mhux biss dwar l-interessi tas-setgħat reġjonali iżda fuq kollox dwar l-interessi ta' miljuni ta' Sirjani, inklużi dawk spustati internament u r-refuġjati. Il-ġlieda kontra t-terroriżmu hija mingħajr dubju importanti f'dan il-kuntest; huwa għalhekk li aħna nilqgħu l-fatt li dan l-għan qed jikseb l-appoġġ ta' alleati ġodda u mhux tant mistennija. Iżda ma nistgħux ninjoraw il-fatt li ħafna refuġjati qed jaħarbu minn terroriżmu statali, li s-Sirja hija prova drammatika tiegħu. L-Ewropa, li kuljum qed tkun xhieda tat-traġedji ta' miljuni ta' refuġjati Sirjani, trid tiddefendihom. Aħna llkoll irridu naraw stati stabbli fir-reġjun; l-istabbiltà hija valur lil hinn minn kwalunkwe tilwima. Iżda l-istabbiltà ma tistax tintrebaħ b'barrel bombs u armi kimiċi użati kontra persuni ċivili. Illum iċ-ċirku ta' dawk li qed jipproponu l-idea li Bashar al-Assad għandu jkun parti mit-tranżizzjoni tas-Sirja qed jikber. Madankollu, ma nistgħux ninsew li miljuni ta' nies ħarbu l-metodi orribbli tiegħu biex jipprova jiżgura l-istabbiltà fis-Sirja. Matul il-vjaġġi tiegħi lejn ir-reġjun, qaluli li r-rebħa t'Assad twassal biss għal esodu ieħor. L-unika mira u intenzjoni ta' pjan ta' paċi għas-Sirja għandha tkun li tagħmilha possibbli għan-nies li jerġgħu jibdew jgħixu ħajja normali fir-reġjun. Dan, u dan il-messaġġ biss, se jkun konsistenti mal-valuri tal-komunità internazzjonali, tal-Unjoni Ewropea, u mal-valuri li n-Nazzjonijiet Uniti żammet b'għożża għal aktar minn sebgħin sena. Din is-sena se tkun kruċjali wkoll fl-isforzi globali għall-ġlieda kontra l-kawżi u l-konsegwenzi tat-tibdil fil-klima. F'dawn l-aħħar jiem u ġimgħat smajna b'tama u sodisfazzjon kbira l-wegħdi tal-mexxejja, impenjati fil-ġlieda kontra t-tisħin globali. L-Ewropa hi determinata li s-Summit ta' Pariġi ser ikun żvilupp importanti, li jissimbolizza r-rieda tagħna li nieħdu azzjoni magħquda fil-konfront ta' din il-problema globali. B'wegħda li s-CO jitnaqqas b'40 %, meta mqabbel mal-1990, l-Ewropa tibqa' fuq quddiem ta' dan il-proċess. Iżda l-ġlieda kontra t-tisħin globali mhijiex kompetizzjoni sportiva. Is-suċċess huwa possibbli meta kulħadd jimxi fl-istess direzzjoni u bl-istess pass. Huwa minħabba f'hekk li nistednukom ilkoll biex tieħdu sehem f'dan l-impenn komuni. Mingħajr ftehim globali, l-isforzi iżolati tal-Ewropa mhux se jkun prattiċi. Dak li jgħodd għall-Ewropa huwa l-effetti prattiċi, mhux il-ħerqa ideoloġika. L-isfidi globali għandhom jiġu ttrattati b'mod multilaterali, inkella ma jkunux qed jiġu indirizzati għal kollox. Hemm obbligu fuqna lkoll biex il-kliem "komunità internazzjonali" nagħmluh tassew ifisser xi ħaġa. Aħna qed jiffaċċjaw diversi emerġenzi globali. Ejja nħalluhom iwittu t-triq biex jiffurmaw il-komunità globali b'saħħitha tagħna. Grazzi. Ara l-paġna tal-laqgħa